Yehowa Ngɛ Wa Je Kɛ Wɛ Fiɛɛmi Ní Tsumi ɔ Kudɔe | Kase\nMoo Ba O He Si Nɛ O Je Mi Mi Sami Kpo Kaa Bɔ Nɛ Yesu Pee ɔ\nMoo Pee Kã Nɛ O Kɔ Nɔ́ Se Kaa Bɔ Nɛ Yesu Pee ɔ\nJe Ma Amɛ Ngɛ Blɔ Gbae Ha ‘Yehowa Tsɔɔmi ɔ’\nYehowa Ngɛ Wa Je Kɛ Wɛ Fiɛɛmi Ní Tsumi ɔ Kudɔe\nJapan Bi Ná Nike Ní Ko Nɛ A Hɛ Be Nɔ\nYaa Nɔ Nɛ O Fiɛɛ Kɛ Kã\nKANE NGƐ Afrikaans Cakchiquel (Central) Cambodian Dangme English Ewe French Ga Garifuna Greenlandic Hmong (White) Italian Kikongo Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ndebele Ndonga Ngabere Nzema Portuguese Quechua (Ancash) Quechua (Ayacucho) Sepedi Sesotho (Lesotho) Setswana Spania Swati Tahitian Tlapanec Totonac Tsonga Twi Umbundu Venda Xhosa Zulu\nHwɔɔmi Mɔ—Nɔ́ Nɛ A Maa Kase | February 2015\n‘Imi ji Yehowa, nyɛ Mawu ɔ nɛ. I suɔ kaa ma tsɔse nyɛ, nɛ ma tsɔɔ nyɛ bɔ nɛ nyɛɛ ba nyɛ je mi ha, konɛ e hi ha nyɛ nitsɛmɛ.’—YESAYA 48:17.\nANƐ O MA NYƐ MAA TSƆƆ NYA LO?\nMɛni Yehowa Odasefohi nyɛ tsu ngɛ Baiblo sisi tsɔɔmi blɔ fa mi?\nKɛ wa ngɔɔ tue mi jɔmi behi nɛ wa náa a kɛ tsuɔ ní ha kɛɛ, nɛ kɛ blɔ hiami nɛ ba pee gbɔjɔɔ ɔ yeɔ bua wɔ ha kɛɛ?\nMɛni ji ní komɛ nɛ a pee nɛ ye bua wa fiɛɛmi ní tsumi ɔ?\n1. Mɛni ha fiɛɛmi ní tsumi ɔ he wa ngɛ wa be nɛ ɔ mi?\nJEHA 130 kɛ se ji nɛ ɔ nɛ Yehowa we bi bɔni sane kpakpa a fiɛɛmi, nɛ ngɛ be nɛ ɔ tsuo mi ɔ, a ná we fiɛɛmi ní tsumi ɔ gbɔjɔɔ. * (Hyɛ sisi ningma.) A ngɛ kaa Kristofohi nɛ a hi si ngɛ kaseli ɔmɛ a be ɔ mi ɔ nɔuu. A he pi, nɛ nihi fuu sume sɛ gbi nɛ a ngɛ fiɛɛe ɔ hulɔ. Ni komɛ po susu kaa a li womi mi. Pee se benɛ a fie Satan kɛ ba zugba a nɔ ɔ, a wa Yehowa we bi yi mi wawɛɛ. (Kpojemi 12:12) A ngɛ fiɛɛe kɛ je jamɛ a be ɔ mi hluu kɛ ba si ‘nyagbe ligbi nɛ ɔmɛ’ a mi nɛ ‘je mi wa’ nɛ ɔ.—2 Timoteo 3:1.\n2. Mɛni yemi kɛ buami Yehowa kɛ ngɛ wɔ hae konɛ wa nyɛ nɛ waa fiɛɛ?\n2 Yehowa ya nɔ nɛ e ngɛ e we bi ye buae. E ngɛ hlae nɛ a fiɛɛ sane kpakpa a kɛ kpa je ɔ mi tsuo, nɛ e be hae nɛ nɔ́ ko nɛ tsi mɛ blɔ. Yehowa je e we bi kɛ je lakpa jami he konɛ a nyɛ nɛ a ja lɛ kaa bɔ nɛ e ngɛ hlae ɔ. Jã pɛpɛɛpɛ nɛ e pee ngɛ blema be ɔ mi benɛ e ha Israel bi ɔmɛ ye a he kɛ je Babilon ɔ. (Kpojemi 18:1-4) Níhi nɛ Yehowa tsɔɔ wɔ ɔ, wɔ nitsɛmɛ nɛ wa náa he se. E yeɔ bua wɔ konɛ waa kɛ wa nyɛmimɛ nɛ hi si ngɛ tue mi jɔmi mi, nɛ e tsɔseɔ wɔ konɛ waa tsɔɔ ni kpahi e he ní hulɔ. (Kane Yesaya 48:16-18.) E ngɛ mi kaa Yehowa yeɔ bua wɔ ngɛ wa fiɛɛmi ní tsumi ɔ mi mohu lɛɛ, se lɔ ɔ tsɔɔ we kaa be tsuaa be ɔ, e tsakeɔ níhi a hɛ mi ngɛ je ɔ mi konɛ wa ná fiɛɛmi ní tsumi ɔ gbɔjɔɔ. Se ngɛ anɔkuale mi ɔ, ní komɛ nɛ ya nɔ ngɛ je ɔ mi ɔ ha nɛ wa fiɛɛmi ní tsumi ɔ yi tsɔ. Se kɛ̃ ɔ, waa kɛ nyagbahi ngɛ kpee, nɛ Satan je ɔ hu ngɛ wɔ yi mi wae kɛ ba si piɔ. Ke pi Yehowa nɛ ngɛ wɔ ye buae ɔ, jinɛ wa ko nyɛ we fiɛɛmi.—Yesaya 41:13; 1 Yohane 5:19.\n3. Mɛni blɔ nɔ Daniel gbami ɔ ba mi ngɛ?\n3 Daniel gba kɛ fɔ si kaa ngɛ nyagbe ligbi ɔmɛ a mi ɔ, nihi fuu maa nu anɔkuale munyuhi nɛ ngɛ Baiblo ɔ mi ɔ sisi. Baiblo ɔ de ke: “Se mo Daniel, nga womi ɔ nya, nɛ o sɔu nya kɛ yaa si nyagbe be ɔ. Nihi maa hyɛ mi fitsofitso, nɛ anɔkuale nile maa hiɛ.” (Daniel 12:4, NW) Se loko e maa su “nyagbe be ɔ,” Yehowa ye bua e we bi nɛ a nu Baiblo ɔ mi tsɔɔmihi nɛ a he hia a sisi, nɛ a je a he kɛ je lakpa Kristofohi a tsɔɔmihi a he. Mwɔnɛ ɔ, Yehowa we bi ngɛ nihi Baiblo ɔ mi anɔkuale ɔ tsɔɔe ngɛ je kɛ wɛ. E ngɛ heii kaa Daniel gbami ɔ ba mi. Nihi nɛ e piɛ bɔɔ nɛ a yibɔ maa su ayɔ kpaanyɔ kase anɔkuale ɔ, nɛ a ngɛ ni kpahi hu tsɔɔe. Lɛɛ sane bimi ɔ ji, mɛni ji ní komɛ nɛ yeɔ bua Yehowa we bi nɛ a nyɛ ngɛ fiɛɛe ngɛ je ɔ mi tsuo?\nBAIBLO SISI TSƆƆMI\n4. Benɛ e ke e suu jeha 1900 ɔmɛ a mi ɔ, a tsɔɔ Baiblo ɔ sisi kɛ ya gbihi enyɛmɛ mi?\n4 Mwɔnɛ ɔ, nihi fuu ngɛ Baiblo, enɛ ɔ he ɔ, wa nyɛɔ fiɛɛɔ sane kpakpa a kɛ tsɔɔ mɛ. Se be ko nɛ be ɔ, e be jã kulaa. Maa pee jeha lafahi abɔ nɛ be ɔ, osɔfohi nɛ a ngɛ jamihi nɛ a tsɛɛ a he ke Kristofohi ɔ a mi ɔ kplɛɛ we nɛ nihi kaneɔ Baiblo ɔ. A wa nihi nɛ a kaneɔ Baiblo ɔ yi mi, nɛ a gbe ni nɛmɛ nɛ a tsɔɔ Baiblo ɔ sisi ɔ a kpɛti ni komɛ. Se ngɛ jeha 1800 ɔmɛ a mi ɔ, kuu komɛ pee Baiblo mluku ɔ aloo Baiblo ɔ fã ko ngɛ gbihi maa pee 400 mi. Benɛ e ke e suu jeha 1900 ɔmɛ a mi ɔ, nihi fuu ngɛ Baiblo. E ngɛ mi kaa nihi fuu ngɛ Baiblo mohu lɛɛ, se a nui e mi tsɔɔmi ɔmɛ a sisi.\n5. Mɛni Yehowa Odasefohi nyɛ tsu ngɛ Baiblo sisi tsɔɔmi blɔ fa mi?\n5 Yehowa we bi le kaa e sa nɛ a ya nɛ a ya tsɔɔ nihi Baiblo ɔ mi tsɔɔmi ɔmɛ a sisi, nɛ a pee jã hulɔ. Sisije ɔ, a ngɔ Baiblo sisi tsɔɔmihi nɛ ngɛ momo ɔ kɛ tsɔɔ nihi ní, nɛ a ha nihi hu eko. Kɛ je jeha 1950 ɔ mi ɔ, a pee New World Translation of the Holy Scriptures ɔ aloo e fã ko ngɛ gbihi nɛ hiɛ pe 120 mi. Ngɛ jeha 2013 ɔ mi ɔ, a tsake Blɛfo gbi New World Translation Baiblo ɔ hɛ mi. Baiblo ehe nɛ ɔ sisi numi yi, nɛ e sisi tsɔɔmi kɛ ya gbi kpahi a mi hu yi. Ke waa kɛ Baiblo nɛ nihi ma nyɛ maa nu sisi tsu ní ɔ, wa ma nyɛ maa tsɔɔ nihi anɔkuale ɔ nɛ́ pɔ be wa he tɔe.\nTUE MI JƆMI BE\n6, 7. (a) Mɛni tahi a hwu ngɛ jeha 100 nɛ be ɔ mi? (b) Mɛni blɔ nɔ tue mi jɔmi nɛ ngɛ ma komɛ a nɔ ɔ ye bua wa fiɛɛmi ní tsumi ɔ ngɛ?\n6 Ngɛ jeha 100 nɛ be ɔ mi ɔ, a hwu tahi fuu. Kekleekle je mi ta a kɛ je mi ta enyɔne ɔ hu piɛɛ he. Nimli ayɔhi abɔ gu mi kɛ gbo. Lɛɛ, mɛni tsɔɔ kaa tue mi jɔmi ba, nɛ kɛ enɛ ɔ ye bua Yehowa we bi ha kɛɛ nɛ a nyɛ fiɛɛ? Ngɛ jeha 1942 ɔ mi benɛ je ma amɛ ngɛ je mi ta enyɔne ɔ hwue ɔ, Yehowa Odasefohi pee kpe ko. Jamɛ a be ɔ mi ɔ, Nathan Knorr ji a nya dalɔ. Ngɛ jamɛ a kpe ɔ sisi ɔ, Nathan Knorr tu munyu ko nɛ ngɛ bua jɔmi. E munyu ɔ yi ji, “Peace—Can It Last?” (Anɛ Tue Mi Jɔmi Ma Nyɛ Maa Hi Si Daa Lo?) Nyɛminyumu Knorr tsɔɔ gbami nɛ ngɛ Kpojemi yi 17 ɔ mi, nɛ e ma nɔ mi kaa Harmagedon ná we nɛ e ba lolo. Ke ta a ba nyagbe ɔ, tue mi jɔmi maa ba.—Kpojemi 17:3, 11.\n7 Ngɛ anɔkuale mi ɔ, enɛ ɔ tsɔɔ we kaa ngɛ ta a se ɔ, tue mi jɔmi ba je ɔ mi tsuo. Ngɛ je mi ta enyɔne ɔ se ɔ, nihi ayɔhi abɔ gbo ngɛ ta slɔɔtoslɔɔtohi a mi. Se tue mi jɔmi ngɛ mahi fuu a mi, nɛ enɛ ɔ ha e yi ha Yehowa we bi kaa a maa fiɛɛ. Mɛni je enɛ ɔ mi kɛ ba? Benɛ a ngɛ je mi ta enyɔne ɔ hwue ɔ, Yehowa Odasefohi nɛ a ngɛ je ɔ mi jamɛ a be ɔ mi ɔ a yibɔ sui 110,000. Se mwɔnɛ ɔ, e piɛ bɔɔ nɛ a yibɔ maa su ayɔ kpaanyɔ! (Kane Yesaya 60:22.) Niinɛ, ngɛ tue mi jɔmi behi a mi ɔ, wa ma nyɛ maa fiɛɛ sane kpakpa a kɛ ha nihi fuu.\nBLƆ HIAMI YI HU\n8, 9. Mɛni ha blɔ hiami ba pee gbɔjɔɔ, nɛ kɛ enɛ ɔ yeɔ bua wɔ ngɛ wa fiɛɛmi ní tsumi ɔ mi ha kɛɛ?\n8 Benɛ Yehowa we bi bɔni fiɛɛmi ngɛ United States ɔ, pɔ tɔɔ a he kɛ blɔ hiami. Ngɛ jeha 1900 ɔ mi ɔ, lɔlehi maa pee 8,000 pɛ nɛ ngɛ je ɔ mi, nɛ lɔle blɔ kpakpa ko hu be. Jamɛ a be ɔ mi ɔ, a bɔni Hwɔɔmi Mɔ ɔ peemi maa pee jeha 21. Se mwɔnɛ ɔ, lɔlehi nɛ ngɛ je ɔ mi ɔ hiɛ pe ayɔ akpe kake kɛ fã, nɛ lɔle blɔ kpakpahi hu ngɛ hehi fuu. Lɔlehi kɛ gbɛjegbɛhi nɛ a pee ɔ he je ɔ, wa ma nyɛ maa ya kɔpehi a mi nɛ wa ya fiɛɛ sane kpakpa a kɛ ha nihi ngɛ lejɛ ɔ. Se ke blɔ hiami yee ngɛ he nɛ wa ngɛ ɔ, nɛ e ma bi nɛ waa nyɛɛ blɔ gagaagahi po ɔ, wa bɔɔ mɔde kaa wa maa ya he tsuaa he nɛ nihi ngɛ konɛ wa ya fiɛɛ sane kpakpa a kɛ ha mɛ.—Mateo 28:19, 20.\nWa bɔɔ mɔde kaa wa maa ya he tsuaa he nɛ nihi ngɛ konɛ wa ya fiɛɛ sane kpakpa a kɛ ha mɛ\n9 Wa guu blɔ kpahi hu a nɔ kɛ hiaa blɔ. Waa kɛ Baiblohi kɛ Baiblo kasemi womihi woɔ lɔle nguahi, melehi, kɛ tleehi a mi kɛ yaa mahi a nɔ. Enɛ ɔ haa waa kɛ womihi nyɛɔ maneɔ wa nyɛmimɛ nyumuhi kɛ yihi nɛ a ngɛ hehi tsitsatsitsa ngɛ be kpiti mi. Kpɔ mi nɔ hyɛli, kɛ Asafo ɔ Ní Tsumi Kɔni ɔ Ajla Toli, kɛ ma se sane kpakpa fiɛɛli, kɛ ni kpahi ngɔɔ kɔɔhiɔ mi lɛhi kɛ hiaa blɔ ya tuɔ munyuhi ngɛ kpehi a sisi, nɛ a ya yeɔ bua asafohi hulɔ. Blɔ Tsɔɔmi Ajla Toli ɔmɛ kɛ nyɛmimɛ kpahi nɛ a tsuɔ ní ngɛ asafo ɔ ní tsumi yi ɔ hu ngɔɔ kɔɔhiɔ mi lɛhi kɛ hiaa blɔ kɛ yaa mahi fuu a nɔ ya woɔ a nyɛmimɛ nyumuhi kɛ yihi he wami, nɛ a tsɔseɔ mɛ. Enɛ ɔ tsuo yeɔ bua Yehowa we bi nɛ kake peemi ngɛ a kpɛti.—La 133:1-3.\nGBI KƐ GBI SISI TSƆƆMI\n10. Nihi enyɛmɛ nɛ a nu Blɛfo gbi ngɛ je kɛ wɛ?\n10 Ngɛ kaseli ɔmɛ a be ɔ mi ɔ, nihi fuu nɛ a hi Roma Nɔ Yemi ɔ sisi ɔ tuɔ Hela gbi. Mwɔnɛ ɔ hu ɔ, nihi fuu nɛ a ngɛ je ɔ mi ɔ tuɔ Blɛfo gbi. Ngɛ anɔkuale mi ɔ, womi ko nɛ a tsɛɛ ke English as a Global Language ɔ tsɔɔ kaa ngɛ je ɔ mi tsuo ɔ, ke a hla nihi eywiɛ ɔ, a kpɛti nɔ kake nu Blɛfo gbi. Nihi fuu kase Blɛfo gbi, ejakaa lɔ ɔ ji nɔ́ nɛ a kɛ yeɔ jua ngɛ je kɛ wɛ, nɛ lɔ ɔ nɛ a kɛ tsuɔ ma kudɔmi sanehi, je mi si kpami, kɛ klamahi a he nile he ní.\n11. Kɛ Blɛfo gbi ye bua Yehowa we bi ngɛ ní nɛ a ngɛ tsue ɔ mi ha kɛɛ?\n11 Blɛfo gbi nɛ nihi tuɔ ngɛ je kɛ wɛ ɔ ha nɛ anɔkuale ɔ ngɛ gbɛe kɛ ngɛ fĩae. Be ko nɛ be ɔ, a ngmaa wa womi ɔmɛ ngɛ Blɛfo gbi pɛ mi. Nihi fuu nyɛɔ nɛ a kaneɔ, ejakaa nihi fuu tuɔ Blɛfo gbi ngɛ je kɛ wɛ. Jehanɛ se hu ɔ, Blɛfo gbi ji gbi nɛ a tuɔ ngɛ asafo ɔ ní tsumi yi ɔ. Nɛ a tsɔseɔ nyɛmimɛ nyumuhi kɛ yihi nɛ a nu Blɛfo gbi nɛ́ a jeɔ ma slɔɔtohi a nɔ ɔ ngɛ wa sukuuhi nɛ a peeɔ ngɛ Patterson, ngɛ New York ɔ.\nYehowa Odasefohi nɛ a ngɛ je kɛ wɛ ɔ nu “gbi nɛ he tsɔ” nɛ ji Baiblo ɔ mi anɔkuale ɔ sisi, nɛ lɔ ɔ peeɔ mɛ kake\n12. Gbihi enyɛmɛ mi wa tsɔɔ wa womi ɔmɛ a sisi kɛ yaa, nɛ kɛ kɔmpiuta blɔ nya tomihi yeɔ bua wɔ ha kɛɛ?\n12 Se e ji wa blɔ nya kaa waa fiɛɛ sane kpakpa a kɛ ha nihi ngɛ je ɔ mi tsuo. Enɛ ɔ he je nɛ wa tsɔɔ wa womi ɔmɛ a sisi kɛ yaa gbihi nɛ hiɛ pe 700 mi ɔ nɛ. Mɛni yeɔ bua wɔ nɛ wa nyɛɔ peeɔ jã? Kɔmpiutahi kɛ Kɔmpiuta blɔ nya tomihi kaa MEPS yeɔ bua wɔ nɛ wa nyɛɔ tsɔɔ wa womi ɔmɛ a sisi kɛ yaa gbi kpahi a mi. Enɛ ɔ ha nɛ Yehowa Odasefohi nɛ a ngɛ je kɛ wɛ ɔ nu “gbi nɛ he tsɔ” nɛ ji Baiblo ɔ mi anɔkuale ɔ sisi, nɛ lɔ ɔ peeɔ mɛ kake.—Kane Zefania 3:9.\nMA MLAAHI YEƆ BUA WƆ\n13, 14. Mɛni blɔ nɔ mlaahi kɛ kojomi hehi yeɔ bua wɔ ngɛ?\n13 Roma mlaahi ye bua Kristofohi nɛ a hi si ngɛ kaseli ɔmɛ a be ɔ mi ɔ ngɛ blɔhi fuu a nɔ nɛ a nyɛ fiɛɛ. Mwɔnɛ ɔ hu ɔ, mlaahi nɛ a wo ngɛ mahi fuu a nɔ ɔ yeɔ bua wɔ nɛ wa nyɛɔ fiɛɛɔ. Kaa nɔ hyɛmi nɔ́ ɔ, mlaahi nɛ a wo ngɛ United States ɔ ha nihi he blɔ kaa a kɛ a he ma nyɛ maa wo jami saisaa nɛ a suɔ mi, nɛ a ma nyɛ maa tu a hemi kɛ yemi ɔ he munyu kɛ tsɔɔ nihi, nɛ a ma nyɛ maa kpe kutuu hulɔ. Enɛ ɔ tsɔɔ kaa wa ngɛ he blɔ nɛ wa peeɔ kpehi, nɛ wa fiɛɛɔ ngɛ lejɛ ɔ. Enɛ ɔ hu tsɔɔ kaa nihi nɛ a ngɛ asafo ɔ ní tsumi yi ɔ ngɛ United States ɔ ma nyɛ maa hyɛ fiɛɛmi ní tsumi ɔ nɔ ngɛ je kɛ wɛ. Ngɛ anɔkuale mi ɔ, be komɛ ngɛ nɛ e he hia kaa wa fã he blɔ nɛ wa ngɛ kaa wa fiɛɛɔ sane kpakpa a he ngɛ kojomi he. (Filipi Bi 1:7, NW) Nɛ ke kojoli kɛ mlaa leli nɛ a ngɛ kojomi he nɛ ɔmɛ ɔ sume kaa a ma ha wɔ he blɔ nɛ waa fiɛɛ ɔ, waa kɛ sane ɔ yaa kojomi he nguanguahi, nɛ behi fuu ɔ, wa ya yeɔ nguɔ.\n14 Ngɛ ma komɛ hu a nɔ ɔ, wa ya fãa he blɔ nɛ wa ngɛ kaa wa jaa Yehowa nɛ wa fiɛɛɔ ɔ he ngɛ kojomi hehi. Ke a bu wɔ fɔ ngɛ kojomi he nɛ ɔmɛ ɔ, waa kɛ wa sane ɔ yaa mahi a kpɛti kojomi hehi konɛ a hyɛ mi ha wɔ ekohu. Kaa nɔ hyɛmi nɔ́ ɔ, waa kɛ wa sanehi pɔɔ European Court of Human Rights ɔ yami. Benɛ June 2014 ke e suu ɔ, wa ye nguɔ 57 ngɛ Kojomi he nɛ ɔ. Mahi fuu nɛ a ngɛ Yuropa kɛ Kojomi he nɛ ɔ mlaahi tsuɔ ní. E ngɛ mi kaa ‘je mahi fuu nyɛɛ wɔ’ mohu lɛɛ, se mlaahi nɛ a wo ngɛ mahi fuu a nɔ ɔ, yeɔ bua wɔ nɛ wa jaa Yehowa ngɛ tue mi jɔmi mi.—Mateo 24:9.\nNÍ KPAHI HU NƐ A PEE NƐ YEƆ BUA WƆ\nWa haa nihi Baiblo kasemi womihi ngɛ gbihi fuu a mi\n15. Mɛni tsakemihi nɛ ba womihi a peemi mi, nɛ kɛ enɛ ɔ yeɔ bua wɔ ha kɛɛ?\n15 Womi fiami klama hehi nɛ a pee ɔ hu yeɔ bua wɔ nɛ wa fiɛɛɔ sane kpakpa a kɛ tsɔɔ nihi fuu. Nihi kɛ womi fiami klama nɛ Johannes Gutenberg pee maa pee jeha 1450 ɔ mi ɔ, tsu ní jeha lafahi abɔ. Se maa pee jeha 200 ji nɛ ɔ, nihi pee womi fiami klama ehehi. Womi fiami klama ehe nɛ ɔmɛ a he sɔɔ kɛ womi fiami, nɛ a haa nɛ fonihi kɛ ningma peeɔ fɛu saminya. Paper kɛ womihi a kpɛmi hu he jua wɛ hu. Kɛ tsakemi nɛ ɔmɛ saa wa womi ɔmɛ a he ha kɛɛ? Ngɛ jeha 1879 ɔ mi ɔ, a pee kekleekle Hwɔɔmi Mɔ ɔ ngɛ Blɛfo gbi mi pɛ. Fonihi be mi, nɛ a pee kakaaka 6,000 pɛ. Mwɔnɛ ɔ, a peeɔ Hwɔɔmi Mɔ ɔ ngɛ gbihi nɛ hiɛ pe 200 mi. Fonihi nɛ a ngɛ fɛu saminya ngɛ mi, nɛ eko tsuaa eko nɛ baa a hiɛ pe 50,000,000.\n16. Mɛni ji ní komɛ nɛ a pee nɛ yeɔ bua wɔ nɛ wa nyɛɔ fiɛɛɔ ngɛ je kɛ wɛ? (Moo hyɛ foni nɛ ngɛ ní kasemi ɔ sisije ɔ.)\n16 Níhi fuu nɛ a pee maa pee jeha 200 ji nɛ ɔ, yeɔ bua Yehowa we bi nɛ a nyɛɔ fiɛɛ sane kpakpa a. Wa tu tleehi, lɔlehi, kɛ kɔɔhiɔ mi lɛhi a he munyu momo. A pee baisiklehi, ní ngmami klamahi, hɛyuyuili a ní ngmami klamahi, tɛliglaf, tɛlifoo, foni pomi klamahi, klamahi nɛ a kɛ nuɔ munyuhi kɛ fɔɔ apawahi a nɔ, video pomi klamahi, hleediohi, tiivihi, sinihi, kɔmpiutahi, kɛ Intanɛti ɔ. E ngɛ mi kaa tsa pi Yehowa we bi nɛ a pee ní nɛ ɔmɛ mohu lɛɛ, se ní nɛ ɔmɛ yeɔ bua mɛ kɛ peeɔ Baiblo, kɛ Baiblo kasemi womi kpahi ngɛ gbihi fuu a mi, nɛ a nyɛ ngɛ fiɛɛe ngɛ je kɛ wɛ hulɔ. Kaa bɔ nɛ Baiblo ɔ gba kɛ fɔ si ɔ, enɛ ɔ tsɔɔ kaa ‘je ma amɛ ngɛ wɔ lɛe kaa bɔ nɛ binyɛ haa e bi nyɔ ɔ.’—Kane Yesaya 60:16.\nYehowa suɔ wɔ, nɛ e suɔ kaa waa piɛɛ e he kɛ tsu ní\n17. (a) Mɛni Yehowa ngɛ pee ngɛ fiɛɛmi ní tsumi ɔ he? (b) Mɛni he je nɛ Yehowa suɔ nɛ waa piɛɛ e he kɛ tsu ní ɔ?\n17 E ngɛ heii kaa Yehowa ngɛ wa fiɛɛmi ní tsumi ɔ kudɔe. Tsa pi kaa ke wa be ɔ, Yehowa be nyɛe ma tsu ní tsumi nɛ ɔ, se suɔmi nɛ e ngɛ kɛ ha wɔ ɔ he je nɛ e suɔ kaa waa piɛɛ e he kɛ tsu ní ɔ nɛ. Kɛ gu fiɛɛmi ní tsumi ɔ nɔ ɔ, wa tsɔɔ kaa wa suɔ Yehowa, nɛ wa suɔ ni kpahi hulɔ. (Marko 12:28-31; 1 Korinto Bi 3:9) Wa naa Yehowa si wawɛɛ kaa e ngɛ wɔ ye buae konɛ waa fiɛɛ ngɛ je ɔ mi tsuo. Enɛ ɔ he ɔ, nyɛ ha nɛ waa ngɔ he blɔ tsuaa he blɔ nɛ wa ma ná a kɛ fiɛɛ Yehowa kɛ e Matsɛ Yemi ɔ he sane kɛ tsɔɔ nihi!\nA PEE KAKAAKA 5,800,000\n[Ngɛ gbihi 36 mi]\nA PEE KAKAAKA 18,400,000\n[Ngɛ gbihi 56 mi]\nA PEE KAKAAKA 107,300,000\n[Ngɛ gbihi 120 mi]\nA PEE KAKAAKA 237,600,000\n[Ngɛ gbihi 272 mi]\n^ kk. 1 Biɛ nɛ a kɛ le Yehowa we bi kɛ je maa pee jeha 1870 ɔ ji, Baiblo Kaseli. Ngɛ jeha 1931 ɔ mi ɔ, a ngɔ biɛ nɛ ji Yehowa Odasefohi kɛ fɔ a nɔ.—Yesaya 43:10.\nMEPS: Biɛ nɛ ɔ ji Multilanguage Electronic Publishing System ɔ kpiti pomi. E ji kɔmpiuta blɔ nya tomi ko nɛ nyɛmimɛ ɔmɛ pee. A tsakeɔ hɛ mi be tsuaa be. Blɔ nya tomi nɛ ɔmɛ ha nɛ wa nyɛɔ tsɔɔ wa womi ɔmɛ a sisi kɛ yaa gbihi fuu a mi nɛ pɔ tɔɛ wɔ\nHWƆƆMI MƆ—NƆ́ NƐ A MAA KASE February 2015